II. LEGISLAŢIE FITOSANITARĂ

1. 31969 L 0464: Directiva Consiliului 69/464/CEE din 8 decembrie 1969 privind combaterea râiei negre a cartofului (JO L 323, 24.12.1969, p. 1).

(a) Pe o perioadă de 10 ani de la data aderării, Polonia limitează soiurile de cartofi plantate în Polonia la soiuri integral rezistente (în laborator şi pe câmp) la Synchytrium endobioticum (Schilbersky) Percival, agentul cauzator de râie neagră a cartofului. Pe parcursul acestei perioade în Polonia se adoptă măsuri suplimentare de protecţie pentru a salvgarda comerţul cu cartofi de sămânţă şi de conservare şi cu plante destinate plantării care provin din Polonia, atât pe teritoriul Poloniei cât şi cu celelalte state membre, până când se stabileşte că toate vechile fostele focare de râie neagră a cartofului nu mai conţin sporangi viabili de Synchytrium endobioticum (Schilbersky) Percival, sau că parcelele au fost clar reglementate, adică demarcate ca fiind contaminate cu Synchytrium endobioticum (Schilbersky) Percival şi până în momentul în care punerea în aplicare a unor dispoziţii suplimentare sau mai severe în conformitate cu articolul 9 din Directiva 69/464/CEE nu mai este necesară. Dereglementarea parcelelor se face conform standardului EPPO PM 3/59(1) "SYNCHYTRIUM ENDOBIOTICUM: teste de sol şi dereglementarea parcelelor infestate anterior."

(b) Luându-se în considerare principiile biologice bine fondate, biologia organismului vătămător în cauză şi posibilele căi de diseminare a acestuia şi în special producţia, comercializarea şi sistemul de prelucrare a plantelor gazdă ale acestui organism în Polonia, măsurile suplimentare includ următoarele:

(i) Pentru cartofii de sămânţă: pe lângă cerinţele de la punctul 18 (1) din anexa IV.A.II la Directiva 2000/29/CE [21], trebuie garantată respectarea articolului 4 din Directiva 69/464/CEE prin verificare oficială la nivelul fiecărei parcele pe care au fost produşi cartofii de sămânţă. Pe lângă aceasta, zonele în care este cunoscută prezenţa patotipurilor 2 şi 3 sunt excluse ca zone din care cartofii de sămânţă pot pleca spre zone din Polonia unde prezenţa agentului Synchytrium endobioticum (Schilbersky) Percival nu este cunoscută sau în alte state membre. "Zonele" se definesc la nivel de district (powiat);

(ii) Pentru cartofii de conservare:

(aa) zonele în care este cunoscută prezenţa patotipurilor 2 şi 3 sunt excluse ca zone din care cartofii pot pleca spre zonele din Polonia unde prezenţa agentului Synchytrium endobioticum (Schilbersky) Percival nu este cunoscută sau în alte state membre;

(bb) în ceea ce priveşte cartofii care provin din alte zone decât cele menţionate la (aa), aceştia:

- fie provin dintr-o zonă în care nu este cunoscută prezenţa agentului Synchytrium endobioticum (Schilbersky) Percival. "Zonele" se definesc la nivel de district (powiat),

fie

- provin dintr-un loc de producţie în care este cunoscută prezenţa agentului Synchytrium endobioticum (Schilbersky) Percival,

fie

- aparţin unui soi rezistent cel puţin la patotipul 1 de Synchytrium endobioticum (Schilbersky) Percival, iar în prealabil, dacă pleacă spre o zonă din Polonia considerată, în urma studiilor, a nu fi infestată cu Synchytrium endobioticum (Schilbersky) Percival, sau spre un alt stat membru, sunt spălaţi sau curăţaţi în alt mod şi nu sunt acoperiţi cu pământ.

(iii) Pentru plantele cu rădăcini, plantate sau destinate plantării, cultivate în aer liber: pe lângă cerinţele de la punctul 24 din anexa IV.A.II la Directiva 2000/29/CE, trebuie garantată respectarea articolului 4 din Directiva 69/464/CEE prin verificare oficială la nivelul fiecărei parcele pe care au fost produse aceste plante. Pe lângă aceasta, zonele în care este cunoscută prezenţa patotipurilor 2 şi 3 sunt excluse ca zone din care aceste plante pot pleca spre zonele din Polonia unde prezenţa agentului Synchytrium endobioticum (Schilbersky) Percival nu este cunoscută sau în alte state membre. "Zonele" se definesc la nivel de district (powiat);

Desemnarea soiurilor rezistente de cartof se face pe baza testelor conforme cu protocolul Organizaţiei Europene şi Mediteraneene pentru Protecţia Plantelor (OEMPP) pentru identificarea organismelor de carantină. Recunoaşterea zonelor sau a locurilor de producţie ca nefiind infestate cu Synchytrium endobioticum (Schilbersky) Percival se face în conformitate cu normele internaţionale pentru măsurile fitosanitare ale Organizaţiei pentru Alimentaţie şi Agricultură nr. 4 "Cerinţe pentru determinarea zonelor neinfestate" sau nr. 10, "Cerinţe pentru determinarea locurilor de producţie neinfestate şi a siturilor de producţie neinfestate";

(d) În locurile de producţie unde prezenţa organismului Synchytrium endobioticum (Schilbersky) Percival nu este cunoscută, în conformitate cu a doua liniuţă de la litera (b) punctul (ii)(bb), Comisia poate permite încheierea de contracte individuale pentru producţia de soiuri nerezistente cu autorităţile poloneze competente;

(e) Polonia garantează, prin înregistrarea tuturor producătorilor, antrepozitelor şi centrelor de distribuţie de cartofi, că pentru fiecare lot de cartofi se poate stabili districtul din care aceştia provin. În acest scop, numărul de înregistrare al producătorilor, antrepozitelor şi centrelor de distribuţie susmenţionaţe cuprinde o trimitere la districtele în care cartofii au fost produşi, depozitaţi, sortaţi sau ambalaţi. Acest număr de înregistrare figurează pe fiecare lot de cartofi originari din Polonia, care pleacă spre o destinaţie din Polonia sau din alte state membre.

(f) Polonia prezintă rapoarte anuale referitoare la rezultatele studiilor efectuate cu privire la distribuţia organismului Synchytrium endobioticum (Schilbersky) Percival pe teritoriul său. Până la sfârşitul perioadei de 10 ani, studiile sunt încheiate şi toate parcelele cu infestare reziduală sau posibilele parcele nou infestate, împreună cu zona lor de securitate, care trebuie să fie suficient de mare pentru a garanta protejarea zonelor înconjurătoare, sunt delimitate. Rapoartele anuale includ liste ale zonelor şi locurilor de producţie unde nu este cunoscută prezenţa organismului Synchytrium endobioticum (Schilbersky) Percival, conform primei şi celei de-a doua liniuţe de la litera (b) punctul (ii)(bb).

(g) Înainte de încheierea perioadei de 10 ani, Comisia, în colaborare cu autorităţile poloneze, examinează situaţia în lumina progresului înregistrat şi stabileşte dacă sunt necesare alte măsuri. Eventualele măsuri se adoptă în conformitate cu procedura stabilită în articolul 18 din Directiva 2000/29/CE.

2. 31991 L 0414: Directiva Consiliului 91/414/CEE din 15 iulie 1991 privind introducerea pe piaţă a produselor de uz fitosanitar (JO L 230, 19.8.1991, p. 1), modificată ultima dată de:

- 32002 L 0081: Directiva Comisiei 2002/81/CE din 10.10.2002 (JO L 276, 12.10.2002, p. 28).

Prin derogare de la articolul 13 alineatul (1) din Directiva 91/414/CEE, Polonia poate amâna, până la 31 decembrie 2006 cel târziu, termenele pentru furnizarea informaţiilor menţionate în anexa II şi anexa III la Directiva 91/414/CEE privind produsele destinate protecţiei plantelor produse în Polonia şi comercializate exclusiv pe teritoriu polonez, care conţin 2,4-D, MCPA, carbendazim sau Mecoprop (MCPP), cu condiţia ca aceste ingrediente să fie în acel moment enumerate în anexa I la directiva respectivă şi ca unităţile interesate să fi început să lucreze efectiv la generarea sau achiziţionarea datelor solicitate înainte de 1 ianuarie 2003.

3. 31999 L 0105: Directiva Consiliului 1999/105/CE din 22 decembrie 1999 privind comercializarea materialului silvic de reproducere (JO L 11, 15.01.2000, p. 17).

Prin derogare de la articolul 28 alineatul (3) din Directiva 1999/105/CE, Polonia poate permite comercializarea până la epuizare a stocurilor de material silvic de reproducere acumulat înainte de 1 ianuarie 2004 care nu este conform cu toate dispoziţiile din directivă.

[21] Directiva Consiliului 2000/29/CE privind măsurile de protecţie împotriva introducerii în Comunitate a unor organisme dăunătoare plantelor sau produselor din plante şi împotriva răspândirii lor în Comunitate (JO L 169, 10.7.2000, p. 1). Directivă modificată ultima dată de Directiva Comisiei 2002/36/CE (JO L 116, 3.5.2002, p. 16).

--------------------------------------------------